|  |  |
| --- | --- |
|  | **Izvješće o provedenom savjetovanju s javnošću** |
| **Naziv nacrta odluke ili drugog općeg akta o kojem je savjetovanje provedeno** | Program razvoja kulture Grada Zagreba 2024.-2030. |
| **Nositelj izrade nacrta akta (gradsko upravno tijelo koje je provelo savjetovanje)** | Gradski ured za kulturu i civilno društvo |
| **Vrijeme trajanja savjetovanja** | 5.10.2023.- 4.11. 2023. |
| **Metoda savjetovanja** | **Internetsko savjetovanje** |

|  |  |  |  |
| --- | --- | --- | --- |
| **Br.** | **Predstavnici javnosti (pojedinac, organizacija, institucija)**  **KLASA zaprimljenog akta** | **Tekst primjedbe / prijedloga** | **Očitovanje o primjedbi / prijedlogu s obrazloženjem** |
| 1. | **Mirna Žagar**  Klasa: 611-01/23-001/116 | **PRK PRILOG:**  Stranica 15: poželjno u popis navesti i ZAGREBAČKI PLESNI CENTAR, zdanje u koje je grad Zagreb uložio znatna sredstva i za koje nikad nije provedena njegova regulacija kao javno-civilno partnerstvo poput POGONA, a poslije i Histrionskog Doma.  Za transparentnost i konzistentnog priloženih informacija PRK Prilog ali i PRIJEDLOGA plana bitno je da se PLES navodi izdvojeno od glazbeno-scenske i-ili kazališne reference. Jedino će se na taj način moći posebno i sustavno rješavati sve veći izazovi kojima se Plesna Scena u Zagrebu susreće.  Stranica 22:  Izostavljen je cijeli jedan sektor: PLES, iako se ples navodi kroz ostale dijelove PRK Prijedloga i Prijedloga Nacrta Strategije. Nije naveden ravnopravno. Ples je zaslužio postati punoljetnim akterom kulture Grada Zagreba, time da dobije svoje mjesto unutar kišobrana kulture. Plesni Sektor odnosno Suvremeni ples kao specifična umjetnosti koja je propulzivna i koja bilježi značajan rast produkcije i aktera koji pristupaju u sektor i naravno onda i rast rezultirajućih potreba.  Jedino kada se SUVREMENI PLES počne tretirati kao punopravnim akterom u kulturnom razvoju i unutar planova razvoja, možemo očekivati sustavnije i konzistentnije rješavanje rastućih izazova unutar sektora. Ujedno će se time podvući i značaj artikuliranih MJERA koje plan i PRIJEDLOG iznose a referiraju se na ples.  5.4.1. Razdvojiti Kazalište i Ples, jedino razdvajanjem u dvije zasebne jedinice moći će se početi sustavno rješavati problematika i izazovi kojima se sektor Plesa a susreće a koje su sve veće.  Među pobrojenim nabrojenim manifestacijama uočava se izostanak navoda i jednog plesnog festivala (u Gradu Zagrebu postoji nekolicina) , naročito u odnosu na 5.4.2.  Stranica 35  Ocjena stanja. Uočava se nedostatak reference na Zagrebački plesni centar kao moguće javne ustanove, bilo pod potencijal ili pod potrebe. Regulacija prostora nije provedena prema početnoj inicijativi kao javno-civilno partnerstvo kako su rješavani POGON i Histrionski Dom.  Pod potencijale bilo bi poželjno navesti i:  -veća aktivacija šire zajednice vezane uz razvoj publike i interesa javnosti za područje suvremenog plesa  Stranica 35 i 46:  Potreba izgradnje javne ustanove za ples, treba početi sa regulacijom Zagrebačkog plesnog centra bilo kao zasebnu ustanovu koju koristi nezavisna plesna scena uz otvaranje ostalih prostora i mogućnosti  Osigurati. uputiti pod potencijale, mogućnost partnerstva nezavisne scene sa Centrima za kulturu , te razvoj mreže za ateliere, rezidencijalne prostore  Stranica 49:  Jačanje inter-sektorske suradnje kao odraz sve veće interdisciplinarnosti unutar pojedinih sektora poput npr. u suvremenom plesu  Tablica 22, stranica 60 (poželjno dodatno pojasniti kako je tablica nastala)  Za potrebe transparentnosti naročito u smislu ulaganja u prostore, bilo bi dobro navesti recentnija i buduća ulaganja u prostore poput Zagrebačkog plesnog centra  Tablica 23:  Razdvojiti kazalište i ples  Pod *fundraising aktivnosti* / ovo nije izvedivo bez dubokih promjena poreznog sustava, dakle možda jedan od strateških ciljeva da Grad Zagreb u suradnji sa ostalim gradovima i u suradnji sa Vladom RH (Ministarstvo Financija) povede donošenje potrebnih poreznih mjera, kako bi se potaknulo da građani doniraju i osmisliti poticajne mjere (*Jedan od razloga da je fundraising moguće provesti u zemljama poput SAD, Kanade, Velike Britanije i drugih sličnih poreznih struktura jeste mogućnosti koju porezni poticaji iniciraju privatna ulaganja, donacije a što u RH nije*). Netko mora pokrenuti ovaj postupak. Grad Zagreb obzirom na brojnost aktera u kulturi idealno je pozicioniran da bude voditelj ovakve inicijative u odnosu na Vladu RH.  **NACRT PRIJEDLOGA:**  Stranica 3:  VIZIJA je sveobuhvatna, ambiciozna ali nedostaje strateški partner njenom ostvarenju a to je nezavisni sektor, odnosno civilni sektor. Bitno je u ovom segmentu uvesti i inzistirati na značaju i potencijalu ovog partnerstva tim više jer se unutar Akcija i mjera navode kao mogući partneri i Nezavisne organizacije; naime bez da su identificirani partneri u Viziji vrlo lako je odustati od smjernica u kojima se kasnije navode kao partneri, naročito ukoliko se u VIZIJI razvoja ne afirmira njihova uloga i značaj potencijala koji donose.  **Uvjerenja sam da će uvrštavanje ovih aktera kao partnere u realizaciji ambiciozne VIZIJE označiti važnu prekretnicu u afirmaciji i inkluziji *svih* akteri sadašnjeg i budućeg razvoja sektora kulture Grada Zagreba a po čemu se ova strategija BITNO razlikuje od ranijih.**  **PC 4**:  poželjno je pojasniti/ definirati *što se podrazumijeva pod kulturni turizam* kako bi se svi akteri prepoznali i razumjeli terminologiju te prepoznali inicijative, partnerstva, potencijale i mogućnosti. Isto sa kreativnim industrijama koje tradicionalno podrazumijevaju velike konglomerate, sustave poput filmske industrije. Ukoliko se pod kreativne industrije podrazumijevaju i akteri nezavisne scene bitno je navesti uključujući i… aktere nezavisnih organizacija i scene.  **Mjera 2.2./ 2. 3.**  Prvi se puta spominje u ovoj dokumentaciji ustanova Novi Prostori ali nigdje nije navedeno kako je utvrđena potreba za NOVOM ustanovom koja će ujedno provoditi važni dio strategije, akcija. Nije transparentno navedeno čime će se specifično ovakva ustanova baviti, kako će se financirati (novi izvori financiranja ili preraspodjela postojećih sredstava a u tom slučaju iz kojeg dijela postojećih sredstava). Nije li to okrupljivanje ustanova na štetu jačanja propulzivnosti i potencijala nezavisnog sektora- civilnog i mogućnosti koje ovaj sektor nosi u potencijalnom partnerstvu sa postojećim strukturama.  **Mjera 2.4**  Mapiranje: da li je moguće razmotriti da u mapiranju prostora sudjeluju i akteri nezavisne scene i civilnog društva  **Mjera 3.1**  Prijedlog: da se kao moguće partnere aktere razmotre i akteri sa nezavisne scene i civilnog društva kako bi se prostori doista namjenski uredili , opremili  **Mjera 5.1**  Kod rekonstrukcije prostora Trnje, Paromlin, Badel, Pluto nedostaje indikacija da nezavisna scene i akteri civilnog društva postanu partneri od samog začetka rekonstrukcije kako bi se što bolje odgovorilo potrebama ovog važnog, propulzivnog dijela kulturnog sektora Grada Zagreba  Uloga nove ustanove (koja za sada još ne postoji, nema određenu strukturu, nije jasan obim rada, domet rata, itd.) NOVI PROSTORI, osim ako ova ustanova namjerava preuzeti bitne akcije i djelovanja neke druge ustanove, ili dijela nezavisnog sektora, što bi značilo umanjenje značaja i uloge nezavisnog sektora i sektora civilnog društva? Poželjno bi bilo u PRK Prijedlogu i u PRIJEDLOGU NACRTA posebno se osvrnuti vezano u demonstraciju potrebe za ovakvom novom ustanovom, fokusom njena djelovanja, obimu i dometu rada, načinu financiranja itd.  **Mjera 5.2**  Prijedlog da se kao strateški cilj, mjera, akcija utvrdi regulacija Zagrebačkog plesnog centra kao javne ustanove obzirom na bitna ulaganja javnog sektora u njegov razvoj, te netransparentnost odnosa, uloge i dosadašnjeg načina rada kao dio Zagrebačkog kazališta mladih . Ovakva bi ustanova trebala biti ustrojena slično POGONU i Histrionskom domu, ili u potpunosti kao zasebna javna ustanova.  Unutar mjera navedenih- akcija da li je moguće razmotriti partnerstvo, ulogu nezavisnog sektora i civilnog društva kao strateške partnere a što bi bilo doista moderno- suvremeno sagledavanje mogućih rješenja izazova kojima se kultura u gradu Zagrebu susreće.  **PC 7.**  Općenita opaska:  Deklarativno se pozicionira nova ustanova Novi Prostori, a da nigdje nije navedeno analiza potreba koja dovodi do prijedloga da se takva ustanova osnuje, čime će se specifično baviti, koji će biti obim i domet njena djelovanja, kako će se financirati te kada i na koji način postaje prioritetnim ciljevima strateškog razvoja.  U ovom segmentu uočava se nedostatak da se kao partnere razmatra i nezavisne organizacije i akteri civilnog društva, koji bi doista mogli dati novo viđenje vođenja i rada ustanova i svoju propulzivnost primijeniti na okoštale strukture (kroz razmjenu znanja, iskustava itd.)  **Nekonzistentno se čini**   1. Uspostavljanje nove ustanove Novi Prostori 2. Simultano uvođenje ove ustanove kao jedinog strateškog partnera koji će realizirati mjere, ciljeve (možda slijed tog razvoja zabunom nije prezentiran, da li postoji , ili nismo informirani o potrebi pokretanja ovakve ustanove, vizije, strateških ciljeva, obim djelovanja i rada ovakve ustanove, do načina financiranja / da li su to nova sredstva ili dolazi do preraspodjele postojećih sredstava te iz kojih opet izvora, segmenata postojećih sredstava, da li takva ustanova zamjenjuje neke postojeće , da li se razmišlja da možda mreža kulturnih centara ili POGON mogu preuzeti ulogu sa postojećim ili dodatnim resursima te novim, drugačijim, fokusom rada)   **7.1.**  Navodi se da je izrađen plan vezan uz upravljanje ZPC-a i da je partner u tome ZKM. Obzirom na autokratski način kako je prostor pripojen (ali ne i integriran pravno i drugačije u samu strukturu ZKM) te da je izvorna vizija bila da se udovolji potrebama nezavisne scene; bilo bi poželjno da se u izradu plana upravljanja, strukturiranja ovog prostora uključi nezavisna plesna zajednica, UPUH, PULS itd…  Poželjno da se prostor registrira bilo kao javna ustanova ili poput POGONA i Histrionskog doma kao javno-civilno partnerstvo te da se prema natječaju odabere partner na dulji rok uz godišnju evaluaciju rada…  **7.3.**  Uloga nezavisnog sektora kao mogućnost artikulacije novog ustrojstva ureda odnosno; Mogućnost da se putem javnog savjetovanja utvrde potrebe pojedinih sektora, želje, vizije kako bi ured reflektirao raznolikost kulturne scene koju podržava svojim djelovanjem i time efikasnije, efektnije djelovao i reagira na često volatilne situacije u kojima se sektor nalazi… | **PRIJEDLOG SE NE PRIHVAĆA:**  Navedena pitanja odnose se na prilog Analiza stanja - SWOT, a što nije predmet savjetovanja. Napominjemo da Program razvoja kulture nije strukturiran po djelatnostima, te se u programu ne navode djelatnosti zasebno, no brojne mjere i aktivnosti uključuju i suvremeni ples.  **PRIJEDLOG SE NE PRIHVAĆA:**  U tekstu vizije se navodi „društveno odgovorni razvoj“ koji podrazumijeva i suradnju s civilnim društvom, odnosno nezavisnim organizacijama.  **PRIJEDLOG SE NE PRIHVAĆA:**  Program u sadržaju ne uključuje definicije osnovnih pojmova, a sve potrebne dodatne razrade bit će uključene kroz provedbu aktivnosti.  **PRIJEDLOG SE NE PRIHVAĆA:**  Vezano uz primjedbu, napominjemo da se u Programu navode aktivnosti s osnovnim informacijama koje su i u ovom slučaju navedene. Daljnja razrada aktivnosti bit će definirana kroz provedbu. Djelatnost ustanove definirana je Odlukom o osnivanju i statutom ustanove kao i način financiranja. Inicijativa za osnivanje ove Ustanove javila se tijekom procesa izrade „Programa razvoja kulture Grada Zagreba 2024. – 2030.“ u kojem je izravno sudjelovalo preko 50 umjetnika, kulturnih djelatnika i drugih stručnjaka u kulturi.  **PRIJEDLOG SE NE PRIHVAĆA**  U provedbi aktivnosti moguće je uključiti i aktere koji će provoditi programe u područjima na koje se mjera odnosi. U Programu se ne navode svi sudionici u provedbi.  **PRIJEDLOG SE NE PRIHVAĆA**  U provedbenim aktivnostima mjere, navedeni akteri su već uključeni.  **PRIJEDLOG SE NE PRIHVAĆA**  Prijedlog je nejasan. Vezano uz primjedbu, napominjemo da se u Programu navode aktivnosti s osnovnim informacijama koje su i u ovom slučaju navedene. Također, ovaj je Prijedlog izrađen kroz participativni proces u kojem je sudjelovalo više od 50 umjetnika i kulturnih djelatnika te je tako definirana i potreba.  **PRIJEDLOG SE NE PRIHVAĆA**  U Mjeri 7.1. Programa razvoja kulture predviđena je aktivnost „Izrada Plana upravljanja i korištenja za Plesni centar“ te će se kroz istu aktivnost definirati i organizacijski model.  **PRIJEDLOG SE NE PRIHVAĆA**  U mjeru su kao partneri već uključene plesne organizacije.  **PRIJEDLOG SE NE PRIHVAĆA**  Nejasan prijedlog. Vezano uz primjedbu, napominjemo da se u Programu navode aktivnosti s osnovnim informacijama koje su i u ovom slučaju navedene. Daljnja razrada aktivnosti bit će definirana kroz provedbu. Djelatnost ustanove definirana je Odlukom o osnivanju i statutom ustanove kao i način financiranja. Inicijativa za osnivanje ove Ustanove javila se tijekom procesa izrade „Programa razvoja kulture Grada Zagreba 2024. – 2030.“ u kojem je izravno sudjelovalo preko 50 umjetnika, kulturnih djelatnika i drugih stručnjaka u kulturi.  **PRIJEDLOG SE NE PRIHVAĆA**  U Mjeri 7.1. Programa razvoja kulture predviđena je aktivnost „Izrada Plana upravljanja i korištenja za Plesni centar“ te će se kroz istu aktivnost definirati i organizacijski model.  U mjeru su kao partneri već uključene plesne organizacije.  **PRIJEDLOG SE NE PRIHVAĆA**  Ustrojstvo ureda je uređeno propisima i zasebnim Pravilnikom. |
| 2. | **Karlo Držaić**, član Savjeta Mreže antifašistkinja Zagreba  Klasa: 611-01/23-001/116 | Prijedlog Mreže antifašistkinja Zagreba je da se u Program razvoja kulture Grada Zagreba 2024.-2030. uvrste odgovarajuće točke s ciljem muzejske reprezentacije nasljeđa antifašističkog otpora Zagrepčana i Zagreba u Drugom svjetskom ratu.  Prilikom izbijanja Drugog svjetskog rata na prostoru Kraljevine Jugoslavije te posljedične uspostave nacističke okupacije i ustaške vlasti, Zagreb se prometnuo u centar otpora fašističkom režimu. Tijekom četiri ratne godine, od uspostave ustaške vlasti 10. travnja 1941., do oslobođenje 8. svibnja 1945. godine, u antifašističkoj borbi izravno je sudjelovalo oko 50.000 Zagrepčana, odnosno, s obzirom na predratni broj stanovnika, svaki peti stanovnik. Uz to, deseci tisuća drugih stanovnika na različite su načine pomagali zagrebački ilegalni pokret otpora i opću borbu protiv fašizma. S obzirom na broj stanovnika, zagrebački pokret otpora vjerojatno je najrazgranatiji i najmasovniji od takvih pokreta koji su u Drugom svjetskom ratu postojali u gradovima okupirane Europe. Također, tijekom Drugog svjetskog rata u borbama protiv fašizma, kao žrtve zločina i u logorima život je izgubilo oko 20.000 Zagrepčanki i Zagrepčanka. Tome usprkos, borba protiv fašizma u Drugom svjetskom ratu, a posebno zagrebački pokret otpora fašizmu, u kulturnim ustanovama na području Grada Zagreba danas je minimalno reprezentirana. Od stalnih zbirki i postavi ovoj temi posvećen je tek veoma mali dio stalnog postava Muzeja Grada Zagreba (MGZ), a pritom je taj dio postova sa stanovišta povijesne struke neadekvatan i problematičan, o čemu je već pisano u javnom i medijskom prostoru.  Nasuprot stanju u Zagrebu, muzejske institucije koje reprezentiraju antifašističku borbu i otpor postoje u većini europskih metropola (npr. Amsterdam, Oslo, Berlin, Varšava, Brisel i druge), ali u mnogim manjim gradovima i mjestima, posebno u Francuskoj i Španjolskoj. Te institucije često se odlikuju visokom razinom produkcije, provođenjem edukativnih i kulturnih sadržaja, te velikom posjećenosti od strane domaćih publika i turista.  U skladu s prethodnim te s obzirom na približavajuću osamdesetu obljetnicu oslobođenja Zagreba i završetka Drugog svjetskog rata, Mreža antifašistkinja Zagreba predlaže da se u Program razvoja kulture Grada Zagreba 2024.-2030. uvrste odgovarajuće odredbe o osnivanju i uspostavi muzejske institucije, radnog naziva „Muzej otpora“, posvećene antifašističkom otporu Zagrepčana i Zagreba u vrijeme Drugog svjetskog rata. Predlažemo da se navedena institucija uspostavi kroz partnerski odnos između Grada Zagreba i sektorskih udruga koje se na prostoru Grada Zagreba bave temom antifašizma te posjeduju odgovarajuće stručne i znanstvene kapacitete.  **MJERA 7.1**.  Predlažemo da se u mjeru 7.1 Participativno korištenje kulturne infrastrukture i sudioničko programsko upravljanje uvrsti aktivnost osnivanja muzejske institucije koja tematizira pokret otpora fašizmu Zagrepčana i Zagreba u vremenu Drugog svjetskog rata. Predlažemo da nositelji spomenute aktivnosti budu Grad Zagreb, odnosno, Gradski ured za kulturu i civilno društvo i neprofitne organizacije.  **MJERA 5.1.**  Nastavno na prethodno, predlažemo da se u mjeru 5.1. Rekonstrukcija i prenamjena prostora u nove objekte kulture uvrsti aktivnost rekonstrukcije ili prenamjene odgovarajućeg prostora nužnog za djelovanje rečene institucije | **PRIJEDLOG SE NE PRIHVAĆA**  Tijekom provedbe Programa ne planira se osnivanje novih muzejskih institucija. Iz ostalih mjera i aktivnosti otvara se mogućnost realizacije takvih programa u sklopu postojećih ustanova i njihovih prostora, a moguća je i provedba takvih programskih sadržaja i u prostorima koji se planiraju izgraditi, odnosno obnoviti. |
| 3. | **Tomislav Medak**  Klasa: 611-01/23-001/116 | **Pod mjerom 2.3**  Snažnije uključivanje publike u kulturne programe i intenziviranje izravne komunikacije s publikom, osobito u odnosu na pojedine ciljane skupine (djeca, mladi, starija populacija, osobe s invaliditetom i korisnici sustava socijalne skrbi), aktivnost:  "Opremanje digitalnom tehnologijom i osposobljavanje zaposlenika za njihovo korištenje vezano za dostupnost kulturnih sadržaja osobama s oštećenjem vida i sluha"  izmijeniti sa:  "Opremanje digitalnom tehnologijom potrebnom za dostupnost kulturnih sadržaja osobama s oštećenjem vida i sluha, osposobljavanje zaposlenika za njihovo korištenje, edukacija zaposlenika za adaptaciju i izvedbu predstava za osobe sa senzornim, komunikacijskim i intelektualnim oštećenjima"  Dodati pokazatelj:  "Broj osposobljenih zaposlenika za prilagodbe i izvedbe predstava za osobe sa senzornim, komunikacijskim i intelektualnim oštećenjima".  Obrazloženje:  Nadasve u izvedbenim umjetnostima danas se sve više nastoje raditi alternativne verzije predstava koje se izvode jednostavnijim jezikom i s manjim intenzitetom podražaja zvukom, svjetlom i pokretom kako bi bile pristupačne osobama sa senzornim, komunikacijskim i intelektualnim poteškoćama. Edukacijom zaposlenika kazališta osposobilo bi ih se da mogu napraviti takve prilagođene izvedbe. U realizaciju edukacija bilo bi dobro uključiti korisnike i njihove udruge kako bi se kod stvaratelja kroz praksu osvijestila njihova potreba i kako bi kroz suradnju se razvio takav format. | **PRIJEDLOG SE PRIHVAĆA** |
| 4. | **Rade Dragojević, novinar**  Klasa: 611-01/23-001/116 | Podatak da je u drugom krugu otkupa knjiga za narodne knjižnice za 2023. godinu Ministarstvo kulture otkupilo 180 knjiga, a među njima doslovno tri strana naslova iz humanistike (Agamben, Foucault i Tocqueville), potaklo me da predložim da Grad Zagreb oformi fond za sufinanciranje knjiga (prijevodnih i izvornih) iz područja humanistike i društvenih znanosti. Nije puno bolje s prijevodnom stručnom literaturom iz humanistike ni u fondu Ministarstva znanosti. Već je uočeno da je izdavaštva na hrvatskom iz spomenutih područja praktički nestalo. To za posljedicu ima da se na tom području ne razvija stručna idiomatika, da se govornici sve više služe univerzalnim engleskim jezikom i da humanistika na domaćem jeziku propada, postaje sve manje funkcionalna, gubi se kreativnost na tom području i osiromašuje se rječnik.  Osim toga prevođenje sa stranog jezika nije samo puko translatiranje iz jednog jezika na drugi, nego je riječ o svojevrsnom prijevodu čitavog jednog konteksta, čitave jedne kulture koja nam se tako udomaćuje, postaje nam poznata i s njome se na aktivan način komunicira. Jedan primjer za to. Kad se Brecht pedesetih godina počeo intenzivnije prevoditi na engleski i kad je Berliner Ensamble gostovao s njegovim komadima u Britaniji, to je tamo rasplamsalo javnu raspravu (koja je već trajala) o državno subvencioniranom nacionalnom teatru. Naime, britanski su komentatori uočili da i posve financirani teatar kakav je tada bio Brechtov može proizvoditi teatar pun ideja, eksperimenata i da unatoč državnom tipu financiranja može biti anti-establišmentski nastrojen.  Osim toga, kako zbog zanemarivanja prijevodne aktivnosti sve manje participiramo u međunarodnim raspravama na području humanistike i društvenih znanosti, naš ionako periferni položaj postaje još nezavidniji. Rubna kultura, kakav je naša, tako bi se lako mogla pretvoriti u jedan egzotični rezervat. Nadamo se da se to neće dogoditi, ali samo jedan primjer kako centralne kulture gledaju na svoje manje razvijene kolege. Prije negoli je postao nobelovac nigerijski pisac Wole Soyinka se sedamdesetih godina ponudio Cambridgeu kao gostujući predavač iz afričkih književnosti. Tamošnja uprava ga je preusmjerila na odsjek za antropologiju jer su im se pojmovi "Afrika" i "književnost" činili nespojivima.  Dakle, prijedlog je da se Grad Zagreb pojavi kao svojevrsni korektiv za nevoljka i nedovoljna državna financiranja te vrste literature. | **PRIJEDLOG SE NE PRIHVAĆA**  Kroz program javnih potreba u kulturi Grada Zagreba sufinancira se izdavanje knjiga, između ostalih i iz polja humanistike. O navedenom prijedlogu obavijestit će se nadležno kulturno vijeće. |
| 5. | **Veljko Krulčić**  Klasa: 611-01/23-001/116 | Predlažem da se u Program razvoja kulture Grada Zagreba do 2030. godine uvrsti i osnivanje Muzeja animacije i stripa (Muzeja hrvatske animacije i hrvatskog stripa).  U posljednje vrijeme u javnosti se s vremena na vrijeme čuju ideje i prijedlozi za osnivanje Muzeja animacije, te Muzeja (kuće) stripa.  Svaki muzej za sebe.  Da ne bude zabune - te ideje, ti prijedlozi nisu od danas, niti su od jučer.  Osobno sam svjedočio načelnim „razgovorima“ o potrebi da se upravo u Zagrebu osnuje Muzej animacije još krajem 80-ih godina, koji su se vodili u Zagreb filmu i u kojima su sudjelovali Dušan Vukotić, Borivoj Dovniković, Bogdan Žižić, Joško Marušić i drugi.  U tim razgovorima strip nije bio zaobiđen, nego se spominjalo kako bi u tom budućem Muzeju animacije veliko i važno mjesto pripalo i stripu (pa i karikaturi i ilustraciji), jer je to grana umjetnosti koja je nerazdvojno vezane za animirani film i za njegove autore.  Došlo je do rata, prošle su godine, okolnosti su se promijenile... i na tom planu se ništa nije konkretno radilo.  Svjestan sam da Grad Zagreb (niti država) zasigurno neće u dogledno vrijeme biti u financijskim mogućnostima da izgradi, opremi i stavi u funkciju dvije institucije, dva samostalna muzeja (Muzej animacije i Muzej stripa).  Stoga predlažem da se osnuje „zajednički“, odnosno jedan Muzej animacije i stripa (Muzej hrvatske animacije i hrvatskog stripa).  Hrvatski animirani film i hrvatski strip zasigurno su „trade-mark“ naše umjetnosti uopće, sa stoljetnom tradicijom i brojnim autorima, samom produkcijom koja je važna i vrijedna („svjetski dometi“) u međunarodnim razmjerima, te nema sumnje da institucija (i sam prostor) Muzeja animacije i stripa ima smisla u mnogočemu, pa i kao obogaćivanje turističke ponude našeg grada Zagreba. | **PRIJEDLOG SE NE PRIHVAĆA**  Tijekom provedbe Programa ne planira se osnivanje novih muzejskih institucija. Iz ostalih mjera i aktivnosti otvara se mogućnost realizacije takvih programa u sklopu postojećih ustanova i njihovih prostora, a moguća je i provedba takvih programskih sadržaja i u prostorima koji se planiraju izgraditi, odnosno obnoviti. |
| 6. | **Višnja Stopar-Poljančić**  Klasa: 611-01/23-001/116 | Kao zainteresirana javnost s obzirom da sam nećakinja i oporučna univerzalna nasljednica svojeg ujaka akademika Vilima Svečnjaka, očitujem se na Nacrt prijedloga Programa razvoja kulture Grada Zagreba 2024. - 2030. u dijelu, koji se odnosi na umjetničke i druge zbirke i ostavštine izravno darovane Gradu (str. 27.). Kao svojevrstan alibi za (ne)brigu o spomenutom vlasništvu navodi se potres u ožujku i prosincu 2020.  Ograničila bih se na Donaciju Marte i Vilima Svečnjaka, koja datira iz 1990. godine, a koju je inicirao i realizirao sam umjetnik Vilim Svečnjak s tadašnjim gradonačelnikom dr. Matom Mikićem. Donacija je vezana uz stan u Martićevoj, u kojem su Marta i Vilim Svečnjak živjeli od 1950. do svoje smrti, 1993. U međuvremenu, a nakon njihove smrti, stan je u povratu, a za što su, kako se tvrdi od strane Grada, bivši vlasnici predali zahtjev. Gradu Zagrebu to služi kao copy paste odgovor na svaki upit, tijekom proteklih trideset godina, zbog čega donacija s više od 800 djela nije dostupna oku javnosti. U trideset godina koliko je proteklo od smrti donatora, Grad Zagreb nije učinio ništa da bi riješio pitanje vlasništva stana (u međuvremenu prenamijenjenog u poslovni prostor) s prijašnjim vlasnicima. Gotovo sam uvjerena da se ne zna ni tko su, ni gdje su prijašnji vlasnici stana, a kamoli da se s njima stupilo u nekakve dogovore. Za pretpostaviti je da su se u proteklih trideset godina promijenile i generacije prijašnjih vlasnika.  Mišljenja sam da se ne može ići u nove projekte, a da se zanemare i ne rješavaju ranije preuzete obveze. To su obveze ne od jučer, već otprije trideset godina. Ne rješavanje tih obveza de iure predstavlja kršenje Ugovora o donaciji.  Prošle 2022. godine, u jesen, zgrozila me namjera Gradskog ureda za upravljanje imovinom da zbirku iseli iz stana pod izlikom da nema vise sredstava za brigu o tehničkoj zaštiti stana/poslovnog prostora! Donacija se, znaci, trebala spremiti u sanduke i smjestiti gdje? U situaciji kad se za artefakte muzeja za koje se pripremala obnova jedva našao smještaj i to, prema mišljenju mnogih muzejskih ravnatelja, neodgovarajući, sto je pokazala i nezapamćena i do sada nedoživljena oluja, koja je u srpnju 2023. poharala Zagreb. Srećom, reagirao je na odgovarajući način Gradski ured za kulturu i takav namjeravani postupak doveo u izravnu vezu s kršenjem Ugovora o donaciji. No, pitam se je li tu kraj takvim pokušajima ili samo neko primirje?!  Spominje se nedovoljna primjena sadržaja kulturne baštine u sveobuhvatnijem razvoju turizma, zatim nedovoljna i sustavna promocija važnosti i vrijednosti kulturne baštine te nedovoljna prepoznatljivost Grada Zagreba po kulturi u međunarodnom kontekstu (61. str.). Sve navedeno itekako je izraženo u ovo vrijeme nakon potresa kad su mnogi muzeji i druge točke turističkih obilazaka u gradu zatvoreni. Kako bi u tom smislu dobro došla mogućnost da se turistima ponudi obilazak Memorijalne zbirke Marte i Vilima Svečnjaka (83.i 84. str.)! Pa i u tekstu se navodi da je potrebno građanima i turistima osigurati pristup raznovrsnoj kulturnoj baštini (58. str.). Kako i kada? To je u tekstu izostalo. Znači li to do 2030. sigurno ne?!  Iz teksta nije razvidna namjera kao ni konkretan plan Grada kako omogućiti da donacije budu dostupne oku javnosti, turističke i bilo koje druge. Darovatelji sigurno nisu imali na umu da darovano desetljećima stoji u sanducima! | **PRIJEDLOG SE NE PRIHVAĆA**  Nejasan prijedlog. Unutar Mjere predviđena je aktivnost: izrada plana i realizacije izlaganja gradskih zbirki u prostorima gradskih muzeja. |
| 7. | **Vijeće Gradske četvrti Podsused-Vrapče**  Klasa: 611-01/23-001/116 | Vijeće Gradske četvrti Podsused-Vrapče predlaže da se pod mjeru "**PC 5.** Osigurati uravnotežen razvoj, unaprjeđenje i daljnju decentralizaciju kulturne infrastrukture" uvrsti obnova Centra za kulturu i obrazovanje Susedgrad. Centar za kulturu i obrazovanje Susedgrad nalazi se u samom središtu naselja Gajnice koje broji oko 9 000 stanovnika, te je jedina takva ustanova na području Gradske četvrti Podsused-Vrapče (oko 45 000 stanovnika), kojoj gravitiraju i stanovnici Gradske četvrti Stenjevec (oko 54 000 stanovnika).  Vijeće predlaže da navedena obnova uključuje:   * obnovu dotrajalog krova, fasade i stolarije * energetsku obnovu i postavljanje sustava obnovljivih izvora energije sa ciljem povećanja energetske učinkovitosti * uređenje ravnog krova za novu funkciju vanjskog prostora koji se može koristiti za društvene i kulturne događaje * uređenje okoliša zgrade   Vezano za energetsku obnovu 2021. godine napravljena je snimka postojećeg stanja, proračun postojećih energetskih potreba i prijedlog projektnog zadatka energetske obnove. Vijeće Gradske četvrti Podsused-Vrapče predlaže da se navedena obnova uključi i u akcijski plan Strategije zelene urbane obnove Grada Zagreba koji priprema Gradski ured za gospodarstvo, ekološku održivost i strategijsko planiranje. | **PRIJEDLOG SE NE PRIHVAĆA**  Obnova CKO Susedgrad nije u prioritetima obnove, što ne isključuje mogućnost obnove centra u sljedećim godinama, ovisno o mogućnostima financiranja.  Prijedlog uključivanja obnove u Strategiju zelene obnove nije predmet ovog Savjetovanja. |
| 8. | **OKSANA ČULJAT**  Klasa: 611-01/23-001/116 | Škola suvremenog plesa Ane Maletić je umjetnička, plesna škola koja je, sukladno odredbama Zakona o umjetničkom obrazovanju (NN 130/2011) i Školskom kurikulumu, obvezna provoditi javnu djelatnost na način da izvodi umjetničke predstave u organizaciji stručnih odjela. S obzirom na specifičnost realizacije plesne scenske produkcije u poziciji smo da za javnu djelatnost vršimo zakup zagrebačkih kazališta.  Sukladno uobičajenoj praksi, Škola organizira sljedeće javne izvedbe svojih predstava:  - po dva puta godišnje posebno za sve učenike osnovne te srednje škole  - godišnjeg ispita iz predmeta Scenska praksa za učenike 3. i 4. razreda srednje škole  - godišnje ispite iz predmeta Ples-Laban, Suvremena plesna tehnika, Ritmika, Osnove koreografske kompozicije te javnu obranu završnih radova za maturante.  Za provođenje gore navedenog smo tijekom školske godine 2022./2023. održali produkcije u zakupljenom prostoru Zagrebačkog kazališta lutaka, Zagrebačkog plesnog centra, Zagrebačkog kazališta mladih, Kazališta Trešnja, te donacijski koncert u Maloj dvorani Vatroslav Lisinski.  Za plaćanje predmetnih prostora Škola je izdvojila iznos od 6.012,41 €. Gosti na predstavama i ispitima su roditelji, rodbina i prijatelje učenika, članovi plesne zajednice te uzvanici škole.  Ujedno, napominjemo kako se ispiti iz predmeta Scenska praksa pripremaju u suradnji s eminentnim imenima svjetske plesne scene čija produkcija obuhvaća sve radnje i troškove prave cjelovečernje plesne predstave.  Tijekom prošle školske godine smo tražili Gradski ured za kulturu i civilno društvo gradske termine u zagrebačkim kazalištima, a odobren je jedan u Zagrebačkom kazalištu lutaka te u KD Vatroslav Lisinski, kojem smo platili „hladni pogon“.  Nastavno na sve gore navedeno, a osobito na otežanu suradnju sa zagrebačkim kazalištima glede dobivanja njihove suglasnosti za traženje gradskog termina u njihovom prostoru, molimo Vas za pomoć u realiziranju gradskih termina kako bi Škola mogla nesmetano i financijski lakše osigurati provođenje svoje javne djelatnosti propisane zakonskim normama. | **PRIJEDLOG SE NE PRIHVAĆA**  Prijedlog se ne odnosi na Program razvoja kulture. |
| 9. | **Ana Kutleša**  Klasa: 611-01/23-001/116 | U nacrt bi trebalo uvrstiti poštivanje strukovnih cjenika gdje postoje pri evaluaciji projekata koji se prijavljuju na gradske pozive i općenito kriterij plaćanja svih suradnika.  **PC 1., Mjera 1.1.** Poticanje umjetničkog i kulturnog stvaralaštva te mladih umjetnika  Pod aktivnostima se navodi otvaranje tri nova javna poziva koji se svi mogu integrirati u kriterije postojećih javnih poziva (Javne potrebe i Kultura i umjetnost u zajednici) – primjerice već je sada jedan od prioriteta i ciljeva poziva za Javne potrebe „Uključivanje i afirmacija mladih umjetnika i umjetnica“, dok je prijava „pilot-projekata razvojnih, eksperimentalnih i inovativnih stvaralačkih praksi“, kao i „inovativnih i interdisciplinarnih programa i istraživanja u suradnji umjetnika i stručnjaka iz drugih područja“, moguća i u okviru Javnih potreba, posebno pri vijeću za interdisciplinarne i nove umjetničke i kulturne prakse. Predlažemo da se fond predviđen za ove nove pozive iskoristi za povećanje sredstava postojećih Javnih potreba, a da se u kriterijima dodatno naglase ovdje istaknute smjernice. Mišljenja smo da bi uvođenje specijalnih poziva (pa onda i vijeća) samo dovelo do toga da proizvođači dodatno „cjepkaju“ svoje programe i do bespotrebnog dodatnog administrativnog rada, kao i dodatnog rada činovnika gradskog ureda i stručnjaka koji su već i sad preopterećeni evaluacijom i često dolaze u sukob interesa.  **PC 2. Mjera 2.4** Razvoj novih modela i alata za promociju kulture i umjetnosti  Aktivnost mapiranja lokacija u kvartovima i provedbe inovativnih digitalnih i drugih rješenja za oglašavanje kulturnih (i drugih) događanja: Zagreb obiluje plakatnim mjestima, no zbog premalih budžeta ona često nisu brojnim dostupna kulturnim proizvođačima (prije svega udrugama). Budući da je tvrtka Zagreb plakat, koliko mi je poznato, u gradskom suvlasništvu, prije svega bi s njom trebalo dogovoriti povoljnu cijenu za neprofitne udruge koje financira Grad. Potpuno je u neskladu sa zelenom agendom ove gradske vlasti da troši resurse na „digitalna rješenja“, umjesto da se fokusira na smanjenje svjetlosnog zagađenja i doslovno gašenje reklamnih ekrana u svrhu implementacije zelenih politika (kao što se uostalom i pokušalo pa popustilo pod pritiskom poduzetnika). Potrebno je kroz povećanja budžeta i evaluaciji programa voditi računa o tome da i ustanove i udruge pažljivo promišljaju svoje strategije promocije, da budu u stanju odrediti ciljane skupine i najbolje načine na koje mogu doći do njih. Ponekad su to upravo vrlo tradicionalne metode plakata i letaka. Također bi na ovom mjestu bilo korisnije promišljati zastupljenost kulture u gradskim medijima (npr gradski portali) i značajno povećati sredstva koja mediji posvećeni kulturi ili kulturne rubrike dobivaju na Pozivu za javne potrebe u kulturi (sada je riječ o zaista malim iznosima). | **PRIJEDLOG SE NE PRIHVAĆA**  Prijedlog nije jasan niti je dovoljno obrazložen.  **PRIJEDLOG SE NE PRIHVAĆA**  Radi se o novim javnim pozivima koji predviđaju i razvoj novih programa i aktivnosti organizatora, za koje će biti definirani i posebni ciljevi koji ne mogu biti provedeni kroz opći godišnji poziv. Osim novih poziva, Program uključuje i aktivnosti koje će se provesti kroz godišnji poziv, što podrazumijeva i povećanje sredstava za programe.  **PRIJEDLOG SE NE PRIHVAĆA**  Nejasan prijedlog. Primjedbe se uglavnom odnose na način provedbe aktivnosti, što nije opisano u Programu. Aktivnost naglašava inovativna rješenja. |
| 10. | **Savez udruga Klubtura**  Klasa: 611-01/23-001/116 | **Posebni cilj 3. Ojačati međunarodnu relevantnost zagrebačke umjetničke i kulturne scene (stranica 6)**  U ovako formuliranom cilju naglasak je stavljen na koprodukcije i gostovanja kroz koje se planira ostvariti međunarodna relevantnost zagrebačke umjetničke i kulturne scene. Čini se da je kroz tako formuliran cilj naglasak stavljen samo na određena područja kulture (kazališna, književna djelatnost…), dok ostali tipovi međunarodnih kulturnih i umjetničkih projekata i programa ostaju sporedni u kontekstu jačanja međunarodne relevantnosti zagrebačke umjetničke i kulturne scene. Zato smatramo da je u tekstu opisa posebnog cilja 3 (stranica 6) potrebno naglasiti važnost međunarodnih projekata razmjene i suradnje čime bi se obuhvatilo šire polje kulturne i umjetničke djelatnosti.  Također, u opisu posebnog cilja predlažemo dopuniti rečenicu:  “Time se cilja na povećanje koprodukcija zagrebačkih umjetnika i kulturnih djelatnika s međunarodnima odnosno na povećanje broja gostujućih međunarodnih umjetnika i kulturnih djelatnika izuzetne reputacije. “  Na način: “Time se cilja na jačanje međunarodne razmjene i suradnje, povećanje koprodukcija zagrebačkih umjetnika i kulturnih djelatnika s međunarodnima odnosno na povećanje broja gostujućih međunarodnih umjetnika i kulturnih djelatnika izuzetne reputacije.”  Kod mjera pomoću kojih će se realizirati posebni cilj 3 predlažemo dopuniti rečenicu:  “·  Ulaganje u međunarodna gostovanja, projekte i koprodukcije” (stranica 6 i stranica 13)Na način: “·  Ulaganje u međunarodna gostovanja, koprodukcije, projekte razmjene i suradnje”  Smatramo da bi za Grad Zagreb u pogledu jačanja međunarodne relevantnosti bilo korisno jačanje suradnje i razmjene sa zemljama regije i nastavak pozicioniranja Zagreba i u regionalnom kontekstu, a ne samo u odnosu na zemlje EU i Mediterana. Podsjećamo da su organizacije nezavisne kulturne scene iz Zagreba i Hrvatske prethodnih godina pokazale iskorak prema povezivanju i jačanju suradnje s organizacijama iz zemalja regije (Srbija, Bosna i Hercegovina, Slovenija, Sjeverna Makedonija, Kosovo).  **Mjera 3.2 Ulaganje u međunarodna gostovanja, projekte i koprodukcije (stranica 13)**  Predlažemo da se kroz mjeru u aktivnostima adresira i pitanje potpore i sufinanciranja projekata suradnje i razmjene u regionalnom kontekstu (zemlje jugoistočne Europe). Smatramo da bi za Grad Zagreb u pogledu jačanja međunarodne relevantnosti bilo korisno da nastavi jačanje suradnje i razmjene sa zemljama regije, a u ovako formuliranim mjerama i aktivnostima naglasak je na pozicioniranju zagrebačke kulturne i umjetničke scene u odnosu na zemlje EU i Mediterana.  Podsjećamo da su organizacije nezavisne kulturne scene iz Zagreba i Hrvatske prethodnih godina pokazale iskorak prema povezivanju i jačanju suradnje s organizacijama iz zemalja regije (Srbija, Bosna i Hercegovina, Slovenija, Sjeverna Makedonija, Kosovo). | **PRIJEDLOG SE PRIHVAĆA**  **PRIJEDLOG SE PRIHVAĆA**  Nova formulacija aktivnosti 3.2.1. glasit će: „Sufinanciranje međunarodnih projekata kulturne suradnje, razmjene i mobilnosti, osobito na području Srednje i Jugoistočne Europe te Mediterana“ |
| 11. | **Operacija grad**  Klasa: 611-01/23-001/116 | **Mjera 1.1.** - predlažemo da umjetnici mogu biti partneri u provedbi mjera  **Mjera 1.3. AKTIVNOST:** “Potpore za opremanje prostora za obavljanje kulturne djelatnosti nezavisnih organizacija” - predlažemo da se dodaju kao partneri i samostalni umjetnici te da se sukladno tome poveća broj potpora. U samu aktivnost predlažemo dodati i samostalne djelatnosti (uz već navedene djelatnosti nezavisnih organizacija).  **Mjera 2.3. AKTIVNOST:** “Uspostavljanje i provedba sustava subvencija ulaznica maturantima zagrebačkih škola za kulturne programe u gradskim ustanovama i nezavisnim organizacijama” - predlažemo da se riječ “maturantima” zamijeni riječju “učenici završnih razreda srednjoškolskih programa”. Predlažemo to zato što je matura nešto što je uglavnom rezervirano za završetak četverogodišnjih srednjoškolskih programa, dok i trogodišnji imaju završne ispite, ali ne uvijek i mature. Time se stavlja u nepovoljan položaj učenike dvo i trogodišnjih programa koji ne mogu participirati u mjeri, a kako se radi o strukovnim programima, koji su često lišeni društveno-humanističkih sadržaja, smatramo da je važno da i oni mogu biti korisnici ove mjere.  **Mjera 5.2. AKTIVNOST:** „Sanacija i obnova Pogona - Zagrebačkog centar za nezavisnu kulturu i mlade“  Napominjemo da zgrada Jedinstva, u kojoj se nalazi Pogon, također uključuje klupski prostor koji pod ugovorom s Gradom koristi Udruženje za razvoj kulture „URK“ i da se o tome vodi računa u kontekstu sanacije i obnove. URK je u 24 godine korištenja uložio znatne resurse u održavanje i unaprjeđenje prostora, te ga vodi kao suvremeni društveno kulturni centar koji adresira sva prioritetna područja razvoja kulture Grada Zagreba i čiji je rad infrastrukturno i programski komplementaran i sinkroniziran s onim „Pogona - Zagrebačkog centra za nezavisnu kulturu i mlade“.  **Mjera 7.1. AKTIVNOST:** “Osnivanje programskih savjeta uz sudjelovanje civilnoga društva, umjetnika i/ili građana u gradskim ustanovama, osobito centrima za kulturu” - predlažemo da se uz osnivanje programskih savjeta osmisle i mehanizmi uključivanja organizacija civilnog društva u procese donošenja odluka koji se ne odnose samo na programiranje kulturne infrastrukture, nego i na njeno upravljanje. Predlažemo da mehanizmi i modeli su-upravljanja budu prilagođeni specifičnoj javnoj ustanovi u kulturi, odnosno njezinim ustrojbenim jedinicama. Na taj način će se osigurati da korisnici mogu sudjelovati u odlukama koje se odnose na kvalitetno upravljanje resursima koje koriste, a u duhu osnaživanja participativnog upravljanja u kulturi.  **Mjera 7.3. AKTIVNOST:** “Reorganizacija Ureda za kulturu u cilju poboljšanja praćenja, planiranja i izvještavanja u području kulture” - u duhu povećanja broja natječaja predviđenih ovim Planom, predlažemo da se procesi prijave na natječaje, izvještavanja projekata te povezanog administriranja projekata pojednostavi s obzirom na ograničene i smanjene kapacitete zaposlenika u organizacijama nezavisne kulture. Smatramo da bi se pojednostavljivanjem svih navedenih procesa i doprinijelo Posebnom cilju 1. “Stabilizirati i unaprijediti uvjete umjetničkog i kulturnog rada i stvaralaštva te osnažiti razvojne, eksperimentalne i inovativne stvaralačke prakse”, te doprinijelo smanjenju prekarnih uvjeta rada kulturnih radnica. | **PRIJEDLOG SE NE PRIHVAĆA**  Nejasan prijedlog, nije navedena aktivnost na koju se prijedlog odnosi te nema obrazloženja.  **PRIJEDLOG SE NE PRIHVAĆA**  Prijedlog nije obrazložen te nije relevantan za mjeru na koju se aktivnost odnosi. Kako je razvidno iz teksta Mjere 1.3., aktivnost se odnosi na višenamjenske i izvedbene dvorane, javne prostore kojima uglavnom upravljaju, odnosno koje uglavnom koriste javne ustanove i nezavisne organizacije.  **PRIJEDLOG SE PRIHVAĆA**  **PRIJEDLOG SE PRIHVAĆA**  Novi naziv aktivnosti glasit će: „Sanacija i obnova kulturnog objekta - bivša tvornica Jedinstvo“  **PRIJEDLOG SE NE PRIHVAĆA**  Nejasan prijedlog. Nije predložena konkretna aktivnost.  **PRIJEDLOG SE NE PRIHVAĆA**  Nejasan prijedlog. Nije predložena konkretna aktivnost. |
| 12. | **Udruga-amaterski 40**  Klasa: 611-01/23-001/116 | U predloženom programu razvoja kulture Grada Zagreba 2024.-2030. ne nalazim da je obuhvaćen i program koji nose amateri. Kulturi Grada Zagreba pridonose razne amaterske udruge koje se svakim danom susreću sa sve više prepreka, manjkom sredstava za održavanje redovne djelatnosti, a pored svega je i pandemija dovela do prestanka rada određenog broja udruga/sekcija. | **PRIJEDLOG SE NE PRIHVAĆA**  Program razvoja kulture nije strukturiran po djelatnostima, te se u Programu ne navode djelatnosti zasebno, no brojne mjere i aktivnosti uključuju i amatersko stvaralaštvo, kao i druge kulturne djelatnosti i područja. |
| 13. | **Sanja Burlović**  Klasa: 611-01/23-001/116 | PC 5. Osigurati uravnotežen razvoj, unaprjeđenje i daljnju decentralizaciju kulturne infrastrukture  Mjera 5.1 Rekonstrukcija i prenamjena prostora u nove objekte kulture  Mjera 5.2 Rekonstrukcija, dovršetak, sanacija i/ili obnova postojećih objekata centara za kulturu  U aktivnostima se navodi infrastruktura koja je trenutno van uporabe ili ona koja se koristi, a treba joj sanacija ili rekonstrukcija. Žalosno je da se ulaže u gradsku infrastrukturu koja je samo institucionalizirana, dok za prostore nezavisne kulture, koji su u gradskom vlasništvu i dalje nema sluha. U aktivnostima pod mjerama 5.1. i 5.2. nigdje nije navedena namjera da se AKC Medika stavi u program sanacije od potresa iako je to navedeno u izbornom programu stranke na vlasti u Zagrebu. Podsjećam, AKC Medika djeluje već 15 godina u prostoru koji nije adekvatan za sve programe koji se u prostoru provode, naročito nakon potresa. AKC Medika jedini je pravi primjer DKC-a u Zagrebu, centar supkultura, mjesto za urbanu kulturu mladih, inkubator underground umjetnosti. Programi i sam prostor prepoznati su i na međunarodnoj razini, stoga se nadamo da će i službena kulturna politika Grada prepoznati njezin značaj. | **PRIJEDLOG SE NE PRIHVAĆA**  Program predviđa niz ulaganja u prostore namijenjene za korištenje organizacija nezavisne kulture, a uključuje samo projekte za koje su ostvareni preduvjeti za njihovu realizaciju. Istovremeno, to ne znači da u nadolazećem razdoblju neće biti drugih ulaganja, ovisno o financijskim mogućnostima. Za konkretni prostor koji je ovdje u pitanju potrebno je izvršiti dodatne analize i predradnje kako bi se moglo planirati daljnja ulaganja. |
|  | **Maja Jurić Ivoš, Janja Sesar, Anja Planinčić, Sandra Banić Naumovski, Katarina Zrinka Matijević i Pavlica Bajsić, ravnateljice 6 zagrebačkih centara za kulturu**  Klasa: 611-01/23-001/116 | Nacrt Programa razvoja kulture grada Zagreba do 2030. godine raspisan je u šest prioritetnih područja. Svjesni smo toga da su područja konkretizirana mjerama, kao i činjenice da nije bila namjera koncipirati i strukturirati program prema djelatnostima.  Kako bi se svi uključeni akteri što bolje snašli u provedbi definiranih mjera te kako bi ih mogli što efikasnije implementirati, predlažemo da se nekim oblikom akcijskog plana dodatno strukturiraju ciljevi, mjere i aktivnosti koji će se prioritetno provoditi u pojedinima djelatnostima (djelatnost centara za kulturu, audiovizualna i filmska djelatnost, kazališna djelatnost, muzejska djelatnost...).  To bi omogućilo jasniji okvir provedbe u kojem bi akteri dalje koncipirali konkretne programe/projekte s konkretnim operativnim planovima.  1. Kroz područje Upravljanje sustavom kulture Grada Zagreba – učinkovita i otvorena uprava i javni sektor.  Prioritet 6. s mjerama 7.2. i 7.3. te aktivnosti koje su predviđene programom nužne su jer će njihova provedba doprinijeti unaprjeđenju organizacijskih i stručnih kapaciteta, kako ustanova u kulturi tako i gradske uprave, a time bržem i efikasnijem funkcioniranju i jednih i drugih (i u procesima između jednih i drugih), što je od presudne važnosti.    Kako bi se ovom mjerom postigli što bolji rezultati predlažemo sljedeće nadopune aktivnosti:  • Predlažemo da se unutar Mjere 7.2., aktivnosti "Revizija i izmjena unutarnje organizacije i sistematizacije radnih mjesta u gradskim ustanovama" uzme u obzir kako je u segmentu djelatnosti Centara za kulturu potrebno donijeti Pravilnik/Proceduru napredovanja zaposlenika koji provode programe iz djelatnosti ustanove. S obzirom na to da se ovim Programom predviđa usavršavanje zaposlenika, smatramo da bi to predstavljalo komplementarnu aktivnosti kojom bi se omogućilo i definiralo napredovanje, te doprinijelo motivaciji i izgradnji kvalitetnih kadrova u ovim ustanovama u kulturi.  • Nadalje, kako bi se postavljeni cilj unaprjeđenje sustava upravljanja u gradskoj upravi mogao efikasnije realizirati, smatramo da je u aktivnosti nužno uključiti unaprjeđenje upravljanja na međusektorskoj razini. Gledano iz perspektive ustanova, to se posebice odnosi na suradnje ureda/tijela koji su od ključne važnosti za njihov uspješan rad, direktno nadležnog Gradskog ureda za kulturu i civilno društvo, Gradskog ureda za opću upravu i imovinsko pravne poslove, Gradskog ureda za obnovu, izgradnju, prostorno uređenje, graditeljstvo i komunalne poslove i dr. Aktivnosti kroz koje bi se to moglo realizirati su unaprjeđenje koordinacije među uredima/tijelima koja bi za cilj imala uspostavljanje jasnih i bržih procedura rješavanja predmeta i donošenja odluka nužnih za uspješno upravljanje i funkcioniranje, kako ustanova tako i uprave.  2. U mjeri 2.3. Uspostavljanje i provedba sustava subvencije ulaznica maturantima zagrebačkih škola za kulturne programe u gradskim ustanovama i nezavisnim organizacijama, mišljenja smo da se subvencije moraju osigurati ne samo za maturante već i za sve srednjoškolce (dugoročno i za sve do 18. godina). Radi se o godinama kad mladi počinju sami birati kako provoditi svoje slobodno vrijeme i nužno im je ponuditi mogućnost konzumacije kulturnih sadržaja. Ovo smatramo ključnim i za razvoj publike.  U slučaju da je u nacrtu strategije fokus stavljen samo na jednu generaciju zbog potrebnog osiguravanja proračunskih sredstava, tada smatramo da je generacija učenika prvih razreda srednje škole primjerenija generacija od maturanata koji su već gotovo formirani u izboru svog puta i načina provođenja slobodnog vremena. Također, kao dodatni argument jest i činjenica da su maturanti pod velikim opterećenjem zbog priprema mature i upisa na fakultete te su vrlo ograničeni sa slobodnim vremenom, što je još jedan od razloga zašto predlažemo subvencije za učenike prvih razreda srednjih škola.  Subvencija za kulturne sadržaje na početku srednjoškolskog obrazovanja motivirajući je i razvojan.  Moguće je još razmotriti i model kojim se mogu rotirati razredi prema kojem se u ciklusu od tri godine izmjene 1.,2. i 3. razredi srednjih škola.  3. Unutar posebnog cilja 2. Povećati dostupnost i uključivost kulture i umjetnosti te kulturnog i umjetničkog obrazovanja predlažemo uvođenje novog programa kurirane kulturne ponude za vrtiće (po uzoru primjerice na program Ruksak pun kulture) koji se primjenjuje na vrtiće - kao sredstvo kontrole kvalitete ponude kulturnog programa u vrtićima, kao i njegove dostupnosti u vrtićima s možda pasivnijom upravom, ili u gradskim četvrtima u kojima nema adekvatne kulturne infrastrukture. Takav program pratio bi politiku kapilarne distribucije kulturnih i umjetničkih sadržaja kako stoji u Viziji, kao i dostupnost kvalitetnih kulturno-umjetničkih sadržaja od što ranije dobi | **PRIJEDLOG SE NE PRIHVAĆA**  Ciljevi, mjere i aktivnosti definiraju se u cjelokupnom Programu. Nije ih moguće mijenjati u godišnjim planovima provedbe.  **PRIJEDLOG SE NE PRIHVAĆA**  Program ne ulazi u detaljnu razradu svih akata koje su u nadležnosti pojedinih ustanova.  **PRIJEDLOG SE NE PRIHVAĆA**  Aktivnost je formulirana kao cilj koji nadilazi područje obuhvata Programa razvoja kulture te se odnosi na ukupnu upravu.  **PRIJEDLOG SE NE PRIHVAĆA**  Aktivnost se planira kao pilot projekt te će se po evaluaciji rezultata razmotriti mogućnost proširenja i na ostale razrede srednjih škola.  **PRIJEDLOG SE NE PRIHVAĆA**  Financiranje takvog programa moguće je kroz javne pozive ili financiranje gradskih ustanova u kulturi na prijedlog prijavitelja, odnosno ustanove. Program može biti dio više aktivnosti pod Mjerom 2.1. „Poticanje programa koji povećavaju dostupnost i uključivost kulture i umjetnosti u lokalnim zajednicama“ |